Zanu-PF Yoronga Kutorera Vachena Mapurazi Ose Asara
Gurukota rezveminda, VaHerbert Murerwa, vanoti varungu vose ngavatorerwe minda yose yasara
Vamwe vakuru muZanu-PF vanoti dare remakurukota rinofanira kupa hurumende masimba ekutora mapurazi evachena asara mumwedzi mishoma inotevera. Zvinonzi mugwaro rakaturwa mudare remakurukota negurukota rezveminda, VaHerbert Murerwa, vanoda kuti minda iyi itorwe mukati memakore maviri, uye hapana munhu asiri mutema anofanira kuve nepurazi. Vachena vasara vane mapurazi vanonzi vangangosvika mazana matatu chete. Ukuwo sangano reGAPWUZ rinoti vashandi vemumapurazi vanosvika 66 000 havana pekugara nenyaya yekutorwa kweminda kubva muna Kukadzi. Gurukota muhofisi yemutungamiri wenyika, VaDidymus Mutasa, vanoti bato ravo harisi kuzodzokera shure panyaya yeminda. Mutauriri we MDC inotungamirwa naVa Arthur Mutambara, VaEdwin Mushoriwa, varamba kuti dare remakurkota rakawirirana panyaya iyi. Ukuwo mutauriri weMDC inotungamirwa naVaMorgan Tsvangirai, VaNelson Chamisa, vanoti hurumende yemubatanidzwa inofanirwa kutevedza mitemo pamwe nekuremekedza kodzero dzevanhu. Sangano re European Commission rinoti rine mari yekubatsira Zimbabwe mukuongorora chirongwa chekugova ivhu patsva. European Commission inoti ongororo iyi ndiyo yega ingabatsira kugadzirisa zvakakanganiswa nemafambisirwo akaitwa chirongwa chekugovera vanhu ivhu patsva. Mutungamiri we EC muZimbabwe, Va Xavier Marcah, vanoti sangano ravo riri kuda kubatsira hurumende muongororo iyi kuitira kuti zvibude pachena kuti mapurazi aya akapihwa vanhu vakaita seyi. Va Brian Kagoro igweta uye vachiongorora zvematongerwo enyika. VaKagoro vanoti havanzwisisi hurongwa hwe EC sezvo paine zvinhu zvakakosha zvinofanirwa kunge zvichiitwa, zvakaita sekuwanira vanhu chikafu.